text: Un derbi penedesenc ple de retrobaments | CE Noia Freixenet
  By CE Noia • On 10 d'Octubre de 2021 12 d'Octubre de 2021 • In Ok Lliga	Ok Lliga 0
  PARLEM CALAFELL vs. NOIA FREIXENET
  Dimarts 12 d'octubre – 20.30 h
  El Noia Freixenet es desplaça al Joan Ortoll en el retorn de Pere Varias i Eloi Mitjans a Calafell
  Partit intersetmanal amb valor afegit el que protagonitzaran els dos equips penedesencs de la màxima competició de l'hoquei patins estatal. Al regust especial que té un duel d'aquestes característiques cal sumar-li un bon grapat de retrobaments que, com ja passa des de fa unes temporades, tindran lloc sobre el terratzo del Joan Ortoll.
  El que cridarà més l'atenció serà a les banquetes. Pere Varias retornarà al que va ser casa seva la temporada passada després de deixar el Noia Freixenet. Al banc dels locals hi seurà Ferran López qui havia fet el camí invers per deixar el Calafell i entrenar l'equip del seu poble. Els dos entrenadors, doncs, s'enfronten una altra vegada en un derbi però amb els colors novament intercanviats.
  Serà un partit especial també per Eloi Mitjans. El sadurninenc retornarà al Baix Penedès en el que va ser el seu primer destí després de tornar d'Itàlia. Les files verd-i-blanques compten encara amb més ex-jugadors cavistes, el cas més recent és el del vendrellenc Jordi Ferrer, que aquesta temporada s'ha estrenat amb la samarreta del Calafell després de dues temporades a la Capital del Cava. També s'estrena en un derbi Humberto Mendes, que després de marxar del Noia i defensar els colors del Girona les dues últimes temporades, torna a estar a les ordres de Ferran López ara al conjunt del Baix Penedès. L'angolès, però, pateix una lesió i és dubte per aquest partit. Per últim, Arnau Xaus i Martí Gabarró, formats a la pedrera negre i vermella, repetiran l'experiència d'enfrontar-se al seu ex-equip.
  Un equip molt reforçat que vol mirar cap amunt
  El conjunt de Ferran López també s'ha reforçat amb les incorporacions de Jan Escala, procedent del Vendrell, i de Sergio Miras, del Caldes. A banda compten amb una garantia sota els pals com és el jove porter cedit pel Barça Xano Edo, fill de l'ex-porter del Noia Freixenet Nacho Edo, campió de la CERS i la Copa del 1998. Segueix també en aquest renovat Calafell el veterà Oriol Palau.
  Els calafellencs han perdut dos partits, n'han empatat un i compten només amb una victòria en aquest inici de temporada, xifres que miraran de capgirar per apuntar a la part mitja-alta de la classificació.
  Per la seva banda, el Noia Freixenet arriba al derbi sense temps d'assaborir la primera victòria de la temporada a casa davant el Garatge Plana Girona, però carregat de moral després de l'exhibició i golejada davant el seu públic. Mitjans (7) i Xavi Costa (6) es reparteixen la majoria dels gols anotats per l'equip sadurninenc que ja en porta 20 en 4 jornades (una mitjana de 5 gols per partit).
  El partit començarà a les 20.30 h en directe per Esport3 i Ràdio Sant Sadurní i serà arbitrat pels senyors Rubén Fernández i Sergi Mayor. També us oferirem el minut a minut al twitter del Club.